Návrh rozhodnutie Rady, ktorým sa určuje pozícia, ktorú má Európske spoločenstvo zaujať k interpretácii článku 14 Aarhuského dohovoru /* KOM/2008/0174 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 7.4.2008 KOM(2008) 174 v konečnom znení Návrh ROZHODNUTIE RADY, ktorým sa určuje pozícia, ktorú má Európske spoločenstvo zaujať k interpretácii článku 14 Aarhuského dohovoru (predložený Komisiou) DÔVODOVÁ SPRÁVA Spoločenstvo je Stranou Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (prijatého v Aarhuse 25. júna 1998, ďalej ako „Aarhuský dohovor“)[1]. Spoločenstvo takisto schválilo dodatok k dohovoru týkajúci sa účasti verejnosti pri rozhodovaní o úmyselnom uvoľňovaní geneticky modifikovaných organizmov do životného prostredia a ich uvádzaní na trh[2] prijatý na druhom stretnutí Strán 27. marca 2005 rozhodnutím II/1. V článku 14 dohovoru sa stanovujú postupy, ktoré sa majú dodržiavať pri prijímaní jeho dodatkov. Odsek 4 uvedeného článku sa týka konkrétne dodatkov iných ako dodatkov k prílohe k dohovoru. Toto ustanovenie znie: „ 4. Dodatky k tomuto dohovoru prijaté v súlade s odsekom 3 tohto článku predloží depozitár všetkým Stranám na ratifikáciu, schválenie alebo prijatie. Dodatky k tomuto dohovoru iné ako dodatky k prílohe nadobúdajú platnosť pre tie Strany, ktoré ich ratifikovali, schválili alebo prijali, na 90. deň odo dňa, keď bolo depozitárovi doručené oznámenie o ratifikácii, schválení alebo prijatí minimálne tromi štvrtinami týchto Strán. Pre ktorúkoľvek ďalšiu Stranu potom nadobúdajú platnosť na 90. deň odo dňa, keď Strana uložila u depozitára listiny o ratifikácii, schválení alebo prijatí dodatkov. “ Výraz „minimálne tromi štvrtinami týchto Strán“ sa môže interpretovať rozličným spôsobom, keďže sa môže vzťahovať na všetky Strany dohovoru, ktorých počet sa môže v čase vyvíjať, („prístup v bežnom čase“), alebo na Strany dohovoru, ktoré boli Stranami v čase prijatia dodatku („prístup v danom čase“), alebo na počet Strán v čase prijatia dodatku („prístup v zmiešanom čase“). V závislosti od interpretácie článku 14 ods. 4 nadobúdajú dodatky k dohovoru (iné ako dodatky k prílohe) platnosť skorším alebo neskorším dňom, keďže počet Strán, ktorých súhlas je nevyhnutný pre nadobudnutie platnosti, bude pri „prístupe v bežnom čase“ vyšší ako pri „prístupe v danom čase“ alebo „prístupe v zmiešanom čase“. V prípade, že sa nejednoznačné ustanovenie môže interpretovať rôznymi spôsobmi, majú Strany rozhodujúcu právomoc dohodnúť sa na jeho interpretácii. Takúto dohodu možno vyjadriť primeraným rozhodnutím prijatým na stretnutí Strán. S cieľom dosiahnuť skoré nadobudnutie platnosti dodatku k dohovoru prijatého na druhom stretnutí Strán rozhodnutím II/1, ako aj všetkých ďalších dodatkov k dohovoru sa od Strán Aarhuského dohovoru očakáva, že na treťom stretnutí Strán v júni 2008 príjmu rozhodnutie o interpretácii článku 14 ods. 4 dohovoru uprednostnením „prístupu v danom čase“ alebo „prístupu v zmiešanom čase“. Pozícia, ktorú chce Európske spoločenstvo podporiť, pokiaľ ide o interpretáciu článku 14 ods. 4 dohovoru, by sa preto mala určiť. V tomto zmysle je vhodné vziať do úvahy článok 300 ods. 2, druhý pododsek Zmluvy o ES, v ktorom sa ustanovuje, že Rada na návrh Komisie kvalifikovanou väčšinou určí pozíciu, ktorú má Európske spoločenstvo zaujať v orgáne zriadenom medzinárodnou dohodou, pokiaľ má tento orgán prijímať rozhodnutia s právnym účinkom. Je takisto vhodné, aby Spoločenstvo podporilo „prístup v danom čase“ alebo „prístup v zmiešanom čase“, keďže v obidvoch prípadoch by dodatok k dohovoru prijatý na druhom stretnutí Strán 27. mája 2005 rozhodnutím II/1, ako aj všetky ďalšie dodatky k dohovoru nadobudli platnosť skôr. Návrh ROZHODNUTIE RADY, ktorým sa určuje pozícia, ktorú má Európske spoločenstvo zaujať k interpretácii článku 14 Aarhuského dohovoru RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 175 ods. 1, v spojení s jej článkom 300 ods. 2, druhým pododsekom, so zreteľom na návrh Komisie[3], keďže: (1) Spoločenstvo je Stranou Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (prijatého v Aarhuse 25. júna 1998, ďalej ako „Aarhuský dohovor“)[4]. (2) Článok 14 ods. 4 Aarhuského dohovoru, v ktorom sa ustanovujú podmienky nadobudnutia platnosti dodatkov k uvedenému dohovoru iných ako dodatkov k prílohe, sa kvôli nejednoznačnosti obsiahnutej vo výraze „minimálne tromi štvrtinami týchto Strán“ môže interpretovať rôznymi spôsobmi. (3) Pri dohode na interpretácii Dohovoru majú Strany Dohovoru rozhodujúcu právomoc. Takúto dohodu možno vyjadriť primeraným rozhodnutím prijatým na stretnutí Strán. (4) Od Strán Aarhuského dohovoru, ktoré s cieľom dosiahnuť skoré nadobudnutie platnosti dodatku k dohovoru prijatého na druhom stretnutí Strán rozhodnutím II/1, ako aj všetkých ďalších dodatkov k dohovoru považujú za žiaduce vyriešiť nejednoznačnosti v interpretácii, sa očakáva, že sa na najbližšom stretnutí Strán dohodnú na interpretácii článku 14 ods. 4 dohovoru. (5) S cieľom podporiť skoré nadobudnutie platnosti dodatkov by Európske spoločenstvo malo podporiť interpretáciu článku 14 ods. 4 dohovoru, ROZHODLA TAKTO: Jediný článok Pri príležitosti tretieho stretnutia Strán Aarhuského dohovoru podporí Komisia v mene Spoločenstva interpretáciu výrazu „minimálne tromi štvrtinami týchto Strán“, ako sa uvádza v článku 14 ods. 4 uvedeného dohovoru, čím sa umožní skoré nadobudnutie platnosti dodatkov. V Bruseli Za Radu predseda [1] Rozhodnutie Rady 2005/370/ES zo 17. februára 2005 o uzavretí v mene Európskeho spoločenstva Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Ú. v. EÚ L 124, 17.5.2005, s. 1). [2] Rozhodnutie Rady 2006/957/ES z 18. decembra 2006 o schválení zmeny a doplnenia Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia v mene Európskeho spoločenstva (Ú. v. EÚ L 386, 29.12.2006, s. 46). [3] Ú. v. EÚ C [...], [...], s. [...]. [4] Rozhodnutie Rady 2005/370/ES zo 17. februára 2005 o uzavretí v mene Európskeho spoločenstva Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Ú. v. EÚ L 124, 17.5.2005, s. 1).